En 30-årig mand fra Aalborg skal et år og tre måneder i fængsel for have købt et stjålet jagtgevær.

Det oplyser Retten i Aalborg, hvor den 30-årige i dag stod tiltalt for at have købt et stjålet, oversavet jagtgevær på en rasteplads syd for Aalborg i begyndelsen af maj måned i år. Med til jagtgeværet hørte der et patronbælte og 11 skarpe haglpatroner. Jagtgeværet, som han betalte mellem 800 og 1000 kr. for, opbevarede han på sin bopæl frem til, han blev anholdt den 5. juni. Dét koster den 30-årige et år og tre måneder i fængsel for hæleri og overtrædelse af våbenloven. Derudover skal han betale sagens omkostninger.